થોડા દિવસો બાદ પ્રણોતીએ જ્યારે જાણ્યું કે ભાભીના કાકા આ સંબંધ માટે રાજી છે અને બે અઠવાડિયાં બાદ એની સગાઈ નક્કી કરવામાં આવશે ત્યારે એ ભાંગી પડી. એ રાતે ઓશીકામાં મોઢું છુપાવી એ ધીમે ધીમે રડી રહી. ભાઈ અને મયંક વચ્ચે તેનું હૃદય ભીંસાતું રહ્યું. એક મમતાની મૂર્તિ તો બીજી પ્રેમની. એક તેનો સહારો તો બીજો જીવન. એકે તેને ભૂતકાળમાં સાચવી વર્તમાનમાં આણી, તો બીજો વર્તમાનમાં એનો હાથ ધરી ભવિષ્ય ભણી દોરી જનાર. સમાજ અને પ્રેમી વિરુદ્ધ ગુણધર્મો ધરાવતા એકમો. એકની આમાન્ય બીજાને નામંજૂર ! અબળા અને આંસુ વચ્ચે ગાઢ સંબંધ.